Drengur slasaðist þegar klaka var kastað í auga hans Móðir drengs sem slasaðist þegar klaka var kastað í auga hans vill að foreldrar ræði við börn sín um hætturnar sem fylgi klakakasti . Betur fór en á horfðist en erfitt er að segja til um hversu langan tíma það tekur fyrir augað að gróa . Atvikið átti sér stað í frímínutum í Melaskóla Fréttablaðið / Gunnar V. Andrésson Auglýsing Móðir drengs sem fékk klaka í augað í frímínútum vill að foreldrar brýni fyrir börnum sínum að hættulegt sé að kasta klökum í fólk . „ Það er náttúrulega í höndum okkar foreldranna , “ segir Bryndís Ásmundsdóttir , móðir drengsins , í samtalið við Fréttablaðið . Betur fór en á horfðist , en drengurinn fékk sár á augað auk þess sem það blæddi inn á það , og segir Bryndís að augað grói vel . „ Það lítur allt vel út núna . “ Augað grær vel Bryndís segir að sonur hennar hafi einfaldlega verið óheppinn . „ Hann var bara á röngum stað í frímínútum , “ segir hún . Þarna hafi verið krakkar að kasta klökum og hann hafi fengið einn klakann í augað . Drengurinn fékk sár á augað auk þess sem blæddi inn á augað . Hann fór strax á bráðamóttöku þar sem augnsérfræðingar Landsspítalans skoðuðu hann , en Bryndís segir að augað grói vel og að í lagi sé með sjónina . Hann verði þó í hvíld næstu daga og erfitt sé að segja hversu langan tíma taki sárið að gróa „ en þetta lítur ótrúlega vel út , sem betur fer . Þetta hefði geta farið miklu verr . “ Skólinn brást rétt við Hún segir skólann hafa brugðist mjög vel við þegar slysið varð . „ Það var sendur tölvupóstur á alla foreldra og imprað á því að þetta væri bannað . “ Hún vill að atvikið verði notað í forvarnarskyni . „ Mér finnst skipta mestu máli að foreldrar fræði börnin sín um hættuna sem fylgir því að vera að kasta klökum eins og þeir væru snjóboltar . “